Frederikshavn Kommune bliver ved at presse staten for at få dimensioneret hul i vejen rigtigt, så borgerne i Elling ikke skal frygte oversvømmelse år efter år.

Der var ingen konkrete løfter med fra transportminister Thomas Danielsen (V), da han mandag var i Frederikshavn for blandt andet at tale om et omstridt hul i vejen i Elling nord for byen. Til gengæld vil han undersøge sagen efter mødet med Frederikshavns borgmester Birgit S. Hansen. - Det ville være rart, at ministeren var kommet i dag og havde sagt, at nu skal hullet laves, så det kan klare vandmasserne. Det gjorde han ikke, men han lyttede og havde en positiv tilgang, siger Birgit S. Hansen (S) og tilføjer: - Nu har jeg fået hans telefonnummer, så jeg bliver ved at presse. Hullet skal være større Åen skal have mere fri passage og større kapacitet, når de store regnmængder kommer. Det er en statslig opgave, som Frederikshavn Kommune ikke har noget at gøre med. Undersøgelser viser, at hullet under Skagensvej nord for Frederikshavn skal laves større for, at vandet kan komme ud af åen og videre til Kattegat i forbindelse med store regnskyl eller skybrud. Hvis dimensioneringen ændres, vil det formentlig give adskillige borgere i Elling ro i sindet, for så behøver de ikke længere frygte oversvømmelser. For otte år siden mistede flere borgere i byen deres hjem i forbindelse med et skybrud, da vandet løb ud i åen, som hurtigt blev overfyldt, og vandet derefter flød i hele byen og ind i huse. Siden har kommunen bygget diger og pumper jævnligt vand væk, men det er langt fra nok. Vejen er ministerens ansvar Vej er statsejet og dermed ministerens ansvar, men der var ingen penge med og ej heller konkrete løfter om, at problemet bliver løst. Dog er ministeren positiv og pointerede, at "hullet i vejen"-projektet måske kan kombineres med en udvidelse af netop Skagensvej. En udvidelse, der tidligere er kommet på finansloven, og som betyder, at vejen mellem Aalbæk og Skagen skal udvides til en såkaldt to-plus-en-vej. - Jeg kan godt forstå, man er utålmodig i Elling, men der er nogle hensyn, man skal tage. Blandt andet skal man kigge på, at man eventuelt skal til at grave vejen op i forbindelse med en forhåbentlig udvidelse af vejen, lyder det fra transportminister Thomas Danielsen (V). Ministeren vil nu sætte sig ind i forholdene omkring Elling og finde ud af, hvad der er op og ned i sagen, og han understreger, at transportpolitiske forhold er forligsbelagte - det vil sige, at der skal kunne dannes enighed i Folketinget om en beslutning. Ikke stor økonomisk udfordring - Kommunen har gjort rigtigt meget selv og beder nu om, staten også gør en lille smule i forhold til hul-gennemføring. Jeg er dog først lige blevet minister og lige præsenteret for problemstillingen, siger Thomas Danielsen og tilføjer: - Jeg vil sige, at når man kigger på økonomiske størrelse, så er det ikke en stort økonomisk udfordring, vi taler om. Rapporten, der fastslår, at behovet for udvidelsen af hullet, anslår, at det koster seks-ni millioner kroner at lave et større hul. Bogen er ikke lukket Frederikshavn Kommune har investeret 16 millioner kroner i nye diger og pumpestationer for at lede vandet ud og forhindre oversvømmelser. - Vi bliver ved at holde presset, indtil staten leverer, for borgerne og for Frederikshavn Kommunes økonomis skyld, men ministeren har i dag ikke lukket bogen, og det er nok, hvad vi kan få i dag, siger borgmester Birgit S. Hansen, der er glad for, at den nye transportminister som flere af sine forgængere kom til Frederikshavn for at se på flaskehalsen i forhold til vandføringen under vejen i Elling Å.